**NOTĂ INFORMATIVĂ**

asupra proiectului de lege pentru ratificarea Protocolului Adiţional la Convenţia Consiliului Europei privind criminalitatea informatică, referitor la incriminarea actelor de natură rasistă şi xenofobă săvârșite prin intermediul sistemelor informatice, adoptat la Strasbourg la 28 ianuarie 2003

|  |
| --- |
| **1. Numele iniţiatorului şi a autorului, precum şi a participanţilor la elaborarea proiectului** |
| Proiectul de lege pentru ratificarea Protocolului Adiţional la Convenţia Consiliului Europei privind criminalitatea informatică, referitor la incriminarea actelor de natură rasistă şi xenofobă săvârșite prin intermediul sistemelor informatice, adoptat la Strasbourg la 28 ianuarie 2003 a fost elaborat de către Ministerul Afacerilor Interne în vederea armonizării legislației Republicii Moldova conform dezideratelor propuse și adoptate la nivel internațional. |
| **2. Argumentarea necesităţii de reglementare** |
| Procesul de implementare a tehnologiilor informaţionale în toate domeniile vieţii economice, politice și sociale, a determinat evoluţia fenomenului infracţional şi extinderea acestuia asupra spaţiului cibernetic. Astfel, în ultimii ani s –a atestat că reţelele de calculatoare şi informaţiile electronice sunt folosite tot mai frecvent în scopuri criminale, iar materialele ce ar putea constitui probe ale acestor infracţiuni sunt stocate şi transmise tot prin intermediul acestor reţele de către făptuitori.Luând în consideraţie aspiraţiile de integrare europeană şi rigorile statului de drept în raport cu ameninţările actuale la securitatea informaţională, procesul continuu de dezvoltare şi modernizare a tehnologiilor, consolidarea forţelor orientate la prevenirea şi combaterea fenomenului infracţional a devenit o prioritate a procesului de guvernare, în special pe segmentul asigurării ordinii de drept.În context, prin Legea nr. 6 din 02 februarie 2009, Republica Moldova a ratificat Convenţia Consiliului Europei privind criminalitatea informatică, adoptată la Budapesta la 23 noiembrie 2001. Totodată, la 28 ianuarie 2003 de către Consiliul Europei a fost adoptat Protocolul Adiţional la Convenţie. Scopul acestuia este de a realiza o uniune mai strânsă între membrii săi, amintind că toate fiinţele umane sunt născute libere şi egale în demnitate şi în drepturi, subliniind necesitatea garantării unei aplicări exhaustive şi eficiente a tuturor drepturilor omului, fără diferenţiere sau discriminare, astfel cum sunt stipulate în instrumentele europene şi în alte instrumente internaţionale. Faptele de natură rasistă şi xenofobă constituie o violare a drepturilor omului şi o ameninţare pentru statul de drept şi stabilitatea democratică, respectiv, dreptul intern şi dreptul internaţional necesită reglementarea unor răspunsuri legale adecvate la propaganda de natură rasistă şi xenofobă săvârşită prin intermediul sistemelor informatice. Propaganda acestor fapte este deseori incriminată de legislaţiile naţionale, iar Convenţia privind criminalitatea informatică, prevede mijloace flexibile şi moderne de cooperare internaţionale, necesare armonizării dispoziţiilor de drept substanţial privind lupta împotriva propagandei rasiste şi xenofobe. Concomitent, sistemele informatice oferă un mijloc fără precedent de facilitare a libertăţii de exprimare şi de comunicare în lumea întreagă, iar libertatea de exprimare constituie unul dintre principiile fundamentale ale unei societăţi democratice şi că aceasta constituie una dintre condiţiile esenţiale ale progresului şi dezvoltării fiecărei fiinţe umane. Pornind de la libertatea de exprimare, persistă riscul ca aceste sisteme informatice să fie utilizate cu rea –credinţă sau într-o manieră abuzivă în scopul difuzării unei propagande rasiste şi xenofobe, fapt pentru care, statele semnatare ale Convenției sunt convinse de necesitatea asigurării unui bun echilibru între libertatea de exprimare şi o luptă eficientă împotriva faptelor de natură rasistă şi xenofobă. |
| **3. Scopul şi obiectivele urmărite prin adoptarea actului normativ** |
| Ratificarea Protocolului va consolida rolul Republicii Moldova în procesul de realizare a unei politici penale interne, în vederea prevenirii şi combaterii criminalității informatice. Corespunzător, notăm că, până în prezent au ratificat Protocolul menţionat șase state, majoritatea fiind membre ale Uniunii Europene.Corespunzător, Protocolul prevede luarea mai multor măsuri de ordin legislativ în vederea incriminării unui şir de fapte de natură rasistă şi xenofobă săvârșite prin intermediul sistemelor informatice, inclusiv incriminarea complicităţii la comiterea acestor infracţiuni.În urma ratificării Protocolului, urmează a fi operate modificări/completări în Codul penal şi Codul contravenţional al Republicii Moldova.Proiectul de lege pentru ratificarea Protocolului Adiţional la Convenţia Consiliului Europei privind criminalitatea informatică, referitor la incriminarea actelor de natură rasistă şi xenofobă săvârșite prin intermediul sistemelor informatice, are o importanţă extrem de majoră în procesul de perfecţionare a bazei normative ce reglementează prevenirea şi combaterea fenomenului infracţional, fapt pentru care este imperativă necesitatea aprobării acestuia de către Guvernul Republicii Moldova. |
| **4. Prezentarea succintă a concluziilor identificate în raportul de fundamentare a necesităţii de reglementare** |
| Proiectul respectiv a fost elaborat în vederea consolidării rolului Republicii Moldova în procesul de realizare a unei politici penale interne în vederea prevenirii și combaterii criminalității informatice, pe segmentul incriminării actelor de natură rasistă și xenofobă prin intermediul sistemelor informatice.În lumina celor expuse, în scopul asigurării securității informaționale, precum și a prevenirii și combaterii criminalității informaționale, implicit, incriminarea actelor de natură rasistă și xenofobă săvârșite prin intermediul sistemelor informatice, se consideră oportună aprobarea de către Guvern și adoptarea de către Parlament a proiectului de lege pentru ratificarea Protocolului Adiţional la Convenţia Consiliului Europei privind criminalitatea informatică, referitor la incriminarea actelor de natură rasistă şi xenofobă săvârșite prin intermediul sistemelor informatice, adoptat la Strasbourg la 28 ianuarie 2003. |
| **5. Descrierea constatărilor expertizei anticorupţie** |
| Proiectul urmează a fi expediat Centrului Național Anticorupție pentru expertiză în rezultatul coordonării cu instituțiile interesate. |
| **6. Rezultatele expertizei juridice** |
| Se va completa în rezultatul efectuării expertizei juridice de către Ministerul Justiției.  |
| **7. Respectarea transparenţei în procesul decizional**  |
| Proiectul legii pentru ratificarea Protocolului Adiţional la Convenţia Consiliului Europei privind criminalitatea informatică este plasat pe pagina oficială a Ministerului Afacerilor Interne www.mai.gov.md, la directoriul Transparenţa, secţiunea Consultări publice și pe portalul [www.particip.gov.md](http://www.particip.gov.md).  |
| **9. Fundamentarea economico-financiară** |
| Implementarea amendamentelor propuse nu implică cheltuieli financiare şi alocarea mijloacelor financiare suplimentare. |

**Ministru Alexandru JIZDAN**